তথ্যবিবরণী নম্বর : ৩৫৭৫

**বিল্ডিংস এন্ড গ্লোবাল ফোরাম-২০২৪, নয় দফা সিদ্ধান্ত বাস্তবায়নের প্রতিশ্রুতি**

ঢাকা, ২৭ ফাল্গুন (১১ মার্চ) :

পরিবেশবান্ধব ভবন নির্মাণ, নির্মাণশিল্পে দক্ষ জনবল তৈরি, পরিবেশবান্ধব নির্মাণসমগ্রী ব্যবহার উৎসাহিতকরণসহ নয় দফা সিদ্ধান্ত বাস্তবায়নের প্রতিশ্রুতির মাধ্যমে শেষ হলো বিল্ডিং এন্ড গ্লোবাল ফোরাম ২০২৪ এর মন্ত্রী পর্যায়ের বৈঠক। ৭-৮ মার্চ ফ্রান্সের প্যারিসে অনুষ্ঠিত এ বৈঠকে বিশ্বের ৭০টি দেশের ১৪০০ প্রতিনিধি উপস্থিত ছিলেন। ফ্রান্স সরকার ও জাতিসংঘ পরিবেশ কর্মসূচির যৌথ উদ্যোগে এ বৈঠক অনুষ্ঠিত হয়।

বৈঠকে গৃহায়ন ও গণপূর্ত মন্ত্রী র, আ, ম, উবায়দুল মোকতাদির চৌধুরী বাংলাদেশের পক্ষে প্রতিনিধিদলের নেতৃত্ব দেন। তিনি পরিবেশ সুরক্ষা, কার্বন নিঃসরণ হ্রাস ও জলবায়ু পরিবর্তনের প্রভাব মোকাবিলায় সরকারের গৃহীত পদক্ষেপসমূহ তুলে ধরেন। তিনি বলেন, বাংলাদেশ কম কার্বন নিঃসরণকারী দেশ হলেও জলবায়ু পরিবর্তনের প্রভাবে সবচেয়ে বেশি ক্ষতিগ্রস্তদের তালিকায় রয়েছে । দুর্যোগ মোকাবিলা ও দুর্যোগঝুঁকি হ্রাসে বাংলাদেশ যথেষ্ট সফল । তিনি পরিবেশ সুরক্ষা ও দুর্যোগঝুঁকি হ্রাসে প্রাধানমন্ত্রী শেখ হাসিনার আন্তরিকতা ও গৃহীত উল্লেখযোগ্য পদক্ষেপসমূহ বর্ণনা করেন।

বৈঠকে কপ-২৮ সম্মেলনে গৃহীত সিদ্ধান্তসমূহ বিশেষ করে ২১০০ সালের মধ্যে বৈশ্বিক উষ্ণতা বৃদ্ধি ১ দশমিক ৫ ডিগ্রি সেলসিয়াস সীমাবদ্ধ রাখা, টেকসই ভবন নির্মাণ ও সংস্কারে অপর্যাপ্ত পদক্ষেপ ইত্যাদি বিষয়ে বক্তারা গুরুত্বারোপ করেন। তারা নির্মাণ শিল্পে প্রাকৃতিক সম্পদের মাত্রাতিরিক্ত ব্যবহার এবং পরিবেশ ও জীববৈচিত্রে এর ক্ষতিকর প্রভাবের বিভিন্ন দিক নিয়ে আলোচনা করেন।

পরিবেশ সুরক্ষা ও জলবায়ু পরিবর্তনের প্রভাব মোকাবিলা কোনো দেশ, জাতি বা গোষ্ঠীর একার পক্ষে সম্ভব নয়। এক্ষেত্রে সকলের সহযোগিতা ও সমন্বয় একান্ত প্রয়োজন এবং এই সহযোগিতার ক্ষেত্র তৈরিতে ফোরামের সকল সদস্য ঐকমত্য পোষণ করেন।

বৈঠকে বিস্তারিত আলোচনা শেষে নয় দফা সিদ্ধান্ত বাস্তবায়নের প্রতিশ্রুতি গৃহিত হয়। কার্বন নিঃসরণ বিহীন ভবন ও জ্বালানি ব্যবহার নীতি প্রণয়ন, প্রয়োজনীয় নিয়ন্ত্রক সংস্থা প্রতিষ্ঠা ও আইনী কাঠামো প্রস্তুতকরণ, সাশ্রয়ী, কার্বন নিরপেক্ষ ও টেকসই স্থাপনা নির্মাণে আর্থিক প্রণোদনা নীতি প্রণয়ন, ব্যয়সাশ্রয়ী, দীর্ঘস্থায়ী ও নিম্ন কার্বন নিঃসারী নির্মাণসামগ্রী উৎপাদন, উন্নয়ন ও ব্যবহার উৎসাহিতকণ এবং সদস্য রাস্ট্রসমূহের মধ্যে এ সংক্রান্ত তথ্য উপাত্ত সংগ্রহ ও পারস্পরিক আদান প্রদানের প্রতিশ্রুতি সিদ্ধান্তসমূহের মধ্যে অন্যতম।

সিদ্ধান্তসমূহ বাস্তবায়নে জি-৭, জি-২০, জি-৭৭সহ বিভিন্ন আন্তর্জাতিক ও পরিবেশবাদী সংগঠনের সহযোগিতা গ্রহণের সিদ্ধান্ত গৃহীত হয়। সভায় সিদ্ধান্তসমূহ বাস্তবায়নে অগ্রগতি পর্যবেক্ষণ ও পর্যালোচনার উদ্দেশ্যে গ্লোবাল এলায়েন্স ফর বিল্ডিং এন্ড কনস্ট্রাকশন (Global ABC) এর নিয়ন্ত্রণে একটি আন্তঃরাষ্ট্রীয় কাউন্সিল গঠনের প্রস্তাব গৃহীত হয়। মূলত জলবায়ু পরিবর্তনের ঝুঁকি মোকাবিলায় ‘প্যারিস চুক্তি’ বাস্তবায়নে এই সম্মেলন একটি কার্যকর ও বাস্তব ভিত্তিক পদক্ষেপ।

#

রেজাউল/পাশা/ফয়সল/রফিকুল/আব্বাস/২০২৪/২২১২ ঘণ্টা

তথ্যবিবরণী নম্বর : ৩৫৭৪

**রাজশাহী মেডিকেলসহ সারা দেশে ৫টি বার্ন ইউনিট চালু করা হবে**

**---স্বাস্থ্যমন্ত্রী**

রাজশাহী, ২৭ ফাল্গুন (১১ মার্চ):

স্বাস্থ্য ও পরিবারকল্যাণ মন্ত্রী ডা. সামন্ত লাল সেন বলেছেন, রাজশাহী মেডিকেল কলেজে একটিসহ সারা দেশে মোট ৫টি বার্ন ইউনিট চালু করা হবে। এ ইউনিটগুলো চালু হলে জনগণের বেশ উপকার হবে বলে তিনি আশা প্রকাশ করেন।

আজ রাজশাহী মেডিকেল কলেজ হাসপাতালের সভাকক্ষে রাজশাহী মেডিকেল বিশ্ববিদ্যালয়ের (রামেবি) ভাইস চ্যান্সেলর, রাজশাহী, নওগাঁ, বগুড়া, পাবনা ও সিরাজগঞ্জ মেডিকেল কলেজের পরিচালক, অধ্যক্ষ ও বিভাগীয় প্রধানগণের সঙ্গে এক মতবিনিময় সভা শেষে সাংবাদিকদের সঙ্গে মতবিনিময় সভায় মন্ত্রী এ তথ্য জানান।

এর আগে স্বাস্থ্যমন্ত্রী রাজশাহী মেডিকেল কলেজ হাসপাতালের বিভিন্ন ইউনিট ঘুরে দেখেন। হাসপাতালটি অন্যান্য মেডিকেল কলেজ হাসপাতালের চেয়ে পরিষ্কার-পরিচ্ছন্ন মন্তব্য করে তিনি সাংবাদিকদের কাছে সন্তোষ প্রকাশ করেন। অন্যান্য মেডিকেল কলেজ হাসপাতালের মতো রাজশাহী মেডিকেল কলেজ হাসপাতালেও সেবা নিতে আসা রোগীদেরকে ফ্লোরে থেকে সেবা নিতে হয় উল্লেখ করে তিনি বলেন, এ সমস্যা এক বারে সমাধান করা সম্ভব না। যতক্ষণ না আমরা প্রান্তিক জনগোষ্ঠীর দোরগোড়ায় চিকিৎসাসেবা পৌঁছে দিতে পারছি, ততক্ষণ মেডিকেল কলেজ হাসপাতালগুলোতে রোগীর চাপ কমবে না। তবে আমরা দেশের চিকিৎসাসেবা শতভাগ উন্নত করতে না পারলেও কিছুটা উন্নত করার চেষ্টা করছি।

মন্ত্রী বলেন, রাজশাহীতে একটি জেলা হাসপাতাল আছে, সেটা খালি পড়ে থাকে। আমরা চেষ্টা করব এটাকে সচল করার। তা হলে হয়তো-বা কিছুটা হলেও এই হাসপাতালের ওপর চাপ কমবে। এ সময় হাসপাতালগুলোতে জনবলের ঘাটতি রয়েছে উল্লেখ করে তিনি বলেন, জনবলের ঘাটতি নিয়েও আমরা কাজ করছি। তবে খুব তাড়াতাড়ি জনবল সংকটের সমাধান হবে বলে তিনি আশা করেন।

মতবিনিময় সভায় রামেবি’র ভাইস চ্যান্সেলর, রাজশাহী, নওগাঁ, বগুড়া, পাবনা ও সিরাজগঞ্জ মেডিকেল কলেজের পরিচালক, অধ্যক্ষ ও বিভাগীয় প্রধানগণ নিজ নিজ প্রতিষ্ঠানের নানা সমস্যা তুলে ধরেন। মন্ত্রী বিভিন্ন প্রতিষ্ঠানের বিদ্যমান সমস্যাগুলো মনোযোগ দিয়ে শুনেন এবং তা পর্যায়ক্রমে সমাধানের আশ্বাস দেন।

এছাড়া মতবিনিময় সভায় স্বাস্থ্য প্রতিমন্ত্রী রোকেয়া সুলতানা, সংসদ সদস্য, রাজশাহী বিভাগের স্বাস্থ্য পরিচালক ও স্বাস্থ্যসেবায় নিয়োজিত স্বাস্থ্যবিভাগের ঊর্ধ্বতন কর্মকর্তাগণ উপস্থিত ছিলেন।

#

তৌহিদ/পাশা/ফয়সল/রফিকুল/আব্বাস/২০২৪/২২৩৩ ঘণ্টা

তথ্যবিবরণী                                                                                          নম্বর : ৩৫৭৩

**জেলেদের খাদ্য সহায়তা বাড়ানোর দাবি সমাজকল্যাণ মন্ত্রীর**

চাঁদপুর, ২৭ ফাল্গুন (১১ মার্চ):

সমাজকল্যাণ মন্ত্রী ডা. দীপু মনি বলেছেন, জেলেদেরকে মা ইলিশ ও জাটকা রক্ষায় যে সহায়তা দেয়া হয় সেটি আরো বাড়াতে হবে। এটি ১০ কেজি থেকে বাড়িয়ে বঙ্গবন্ধু কন্যা ৪০ কেজি করেছেন। আর যারা নিবন্ধিত জেলে আছেন, তাদের তুলনায় খাদ্য সহায়তা ১০ ভাগ কম আসে, এটি সবার জন্যই আসতে হবে।

আজ চাঁদপুর শহরের বড় স্টেশন মোলহেডে মৎস্য অধিদপ্তরের আয়োজনে ১১ থেকে ১৭ মার্চ ‘জাটকা সংরক্ষণ সপ্তাহ-২০২৪-এর উদ্বোধনী অনুষ্ঠানে বিশেষ অতিথির বক্তব্যে মন্ত্রী এ দাবি জানান।

মন্ত্রী বলেন, জেলেদেরকে যে ধরনের উপকরণ দেয়া হয়, আমি মনে করি এখন সময় এসেছে সেগুলোর উপযোগিতা বিচার বিশ্লেষণ করার। অর্থাৎ তাদেরকে সেলাই মেশিন, বকনা বাছুর দেয়া হয় এবং প্রশিক্ষণ দেয়া হয়। সেগুলোর সাথে আর্থিক সহায়তা ও ঋণের ব্যবস্থাও করা যেতে পারে।

দীপু মনি বলেন, সরকার যখন আপনার প্রয়োজনের দিকটা দেখবে, তেমনি আপনার ভবিষ্যতের স্বার্থে আইন ও নিয়ম মানতে হবে। সরকার যেসব নিয়ম বেঁধে দিয়েছে সেগুলো মাথায় রাখতে হবে।

সমাজকল্যাণ মন্ত্রী বলেন, বেআইনী জাল ব্যবহারের ফলে মৎস্যজীবী ভাইদেরকে ধরে নিয়ে যাওয়া হয়, এই বেআইনি জাল যারা উৎপাদন করেন তাদেরকেও ধরতে হবে। আমাদের কিন্তু আসল গোড়ার জায়গাটা ধরতে হবে। বেআইনি জাল যদি উৎপাদনই না হয়, তাহলে এই জাল ব্যবহারও হবে না। উৎপাদন বন্ধ হলে ব্যবহার এমনিতেই বন্ধ হয়ে যাবে। অতএব যার যেখানে সুযোগ রয়েছে সেখান থেকে এই জাল উৎপাদন বন্ধে কাজ করতে হবে।

ডা. দীপু মনি বলেন, বঙ্গবন্ধু যে দ্বিতীয় বিপ্লবের ডাক দিয়েছিলেন, সেখানে তিনি বলেছিলেন মৎস্য আমাদের একটি বড় বৈদেশিক মুদ্রা অর্জনকারী সম্পদ। আজকে তাঁর কন্যা শেখ হাসিনার নেতৃত্বে তাই হয়েছে। মৎস্য এখন বড় রপ্তানি পণ্য। এর মাধ্যমে বৈদেশিক মুদ্রা অর্জনের আরো বড় সুযোগ রয়েছে। আমিষ উৎপাদনে আমরা এখন স্বয়ংসম্পূর্ণতা অর্জন করেছি শুধু তাই নয়, আমরা এখন এটি রপ্তানি করতে পারি। আমাদের খাদ্যের অভাব যেমন মিটছে, তেমনি এই মন্ত্রণালয়ের মধ্য দিয়ে পুরো জাতির পুষ্টির চাহিদাও মিটছে।

অনুষ্ঠানে প্রধান অতিথির হিসেবে জাটকা সংরক্ষণ সপ্তাহ উদ্বোধন করেন মৎস্য ও প্রাণিসম্পদ মন্ত্রী মোঃ আব্দুর রহমান । সভাপতিত্ব করেন মৎস্য ও প্রাণিসম্পদ মন্ত্রণালয়ের সচিব মোহাং সেলিম উদ্দিন। স্বাগত বক্তব্য দেন মৎস্য অধিদপ্তরের মহাপরিচালক সৈয়দ মোঃ আলমগীর।

#

জাকির/পাশা/ফয়সল/মোশারফ/আব্বাস/২০২৪/২১২১ ঘণ্টা

তথ্যবিবরণী                                                                                          নম্বর : ৩৫৭২

সুনির্দিষ্ট পরিকল্পনার আলোকে সোলার ইরিগেশন পাম্পের ব্যবহার বাড়াতে হবে

--- ড. তৌফিক-ই-এলাহী চৌধুরী

ঢাকা, ২৭ ফাল্গুন (১১ মার্চ):

প্রধানমন্ত্রীর বিদ্যুৎ, জ্বালানি ও খনিজ সম্পদ বিষয়ক উপদেষ্টা ড. তৌফিক-ই-এলাহী চৌধুরী বীর বিক্রম বলেছেন, সুনির্দিষ্ট পরিকল্পনার আলোকে সোলার ইরিগেশন পাম্পের ব্যবহার বাড়াতে হবে।

তিনি আজ ঢাকায় টেকসই ও নবায়নযোগ্য জ্বালানি উন্নয়ন কর্তৃপক্ষ (স্রেডা) আয়োজিত আলোচনা সভায় প্রধান অতিথির বক্তব্যে এসব কথা বলেন।

উপদেষ্টা বলেন, কপ-২৮ এ ঘোষণাকৃত Loss & Damage ফান্ড হতে প্রতিশ্রুত অর্থায়নের উদ্যোগ নিতে হবে। প্রধানমন্ত্রীর কার্যালয় হতে ঈদের পর একটি কমিটি গঠন করে দেয়া হবে যাতে কাঙ্ক্ষিত লক্ষ্যে পৌঁছাতে কার্যকর ভূমিকা রাখা যেতে পারে। সেচে পরিমাণের চেয়ে বেশি পানি ব্যবহার না করার পরামর্শ দেন তিনি।

বিশেষ অতিথির বক্তব্যে বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেন, সোলার ইরিগেশন পাম্পের ব্যাপক প্রসারে ঐক্যবদ্ধ প্রয়াস চালাতে হবে। ডিজেল পাম্পের ব্যবহার কমাতে পারলে কার্বন নির্গমনও কমবে। একইসঙ্গে পরিবেশ সংরক্ষণের পাশাপাশি বিপুল পরিমাণে বৈদেশিক মুদ্রার সাশ্রয় হবে। বর্তমানে ১২ লক্ষ ৪৩ হাজার ডিজেল পাম্প রয়েছে যা সোলার ইরিগেশন পাম্পে রূপান্তর করা কঠিন চ্যালেঞ্জ। এ জন্য সুনির্দিষ্ট টার্গেট নিয়ে আমাদের সামনের দিকে এগোতে হবে। প্রতিটি ডিজেল পাম্প বছরে ১০২৩ দশমিক ৩৪ লিটার ডিজেল ব্যবহার করে। এভাবে ১২ লাখ ৪৩ হাজার ডিজেল পাম্পের জন্য জন্য প্রচুর পরিমাণ আমদানিকৃত ডিজেল ব্যবহার করতে হচ্ছে যা একদিকে বৈদেশিক মুদ্রার অপচয় অন্যদিকে পরিবেশের জন্যও ক্ষতিকর।

আলোচনা সভায় উপস্থিত ছিলেন বিদ্যুৎ বিভাগের সিনিয়র সচিব মোঃ হাবিবুর রহমান, পল্লী উন্নয়ন ও সমবায় বিভাগের সিনিয়র সচিব মোসাম্মৎ হামিদা বেগম, স্রেডার চেয়ারম্যান মুনীরা সুলতানা, বিএডিসি’র চেয়ারম্যান আব্দুল্লাহ সাজ্জাদ, বাংলাদেশ বিদ্যুৎ উন্নয়ন বোর্ডের চেয়ারম্যান মোঃ মাহবুবুর রহমান, বাংলাদেশ পল্লী বিদ্যুতায়ন বোর্ডের চেয়ারম্যান অজয় কুমার চক্রবর্ত্তী, কৃষি সম্প্রসারণ অধিদপ্তরের মহাপরিচালক বাদল চন্দ্র বিশ্বাস ও পাওয়ার সেলের মহাপরিচালক মোহাম্মদ হোসাইন।

#

আসলাম/পাশা/ফয়সল/মোশারফ/রফিকুল/আব্বাস/২০২৪/২১১০ ঘণ্টা

তথ্যবিবরণী                                                                                          নম্বর : ৩৫৭১

**শিশুদের সৃজনশীল, মননশীল ও মুক্ত মনের মানুষ হিসেবে**

**গড়ে ওঠার পরিবেশ তৈরি করতে হবে**

**----সিমিন হোসেন (রিমি)**

ঢাকা, ২৭ ফাল্গুন (১১ মার্চ):

মহিলা ও শিশু বিষয়ক প্রতিমন্ত্রী সিমিন হোসেন (রিমি) বলেছেন, আজকের শিশুরাই আগামী দিনের ভবিষ্যৎ। ভবিষ্যতে দেশ গড়ার নেতৃত্ব দিতে হবে আজকের শিশুদেরই। তাই শিশুরা যেন সৃজনশীল, মননশীল এবং মুক্ত মনের মানুষ হিসেবে গড়ে ওঠতে পারে সেই পরিবেশ আমাদেরকেই তৈরি করে দিতে হবে।

প্রতিমন্ত্রী আজ ঢাকায় বাংলাদেশ শিশু একাডেমিতে UNICEF এর সহযোগিতায় মহিলা ও শিশু বিষয়ক মন্ত্রণালয় কর্তৃক বাস্তবায়নাধীন Accelerating Protection for Children (APC) প্রকল্পের আওতায় নির্মিত শিশুদের প্রতি সহিংসতা ও বাল্যবিবাহ প্রতিরোধে জাতীয় মাল্টিমিডিয়া ক্যাম্পেইনের উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, দীর্ঘদিনের কুসংস্কার ও নারীর প্রতি বৈষম্যমূলক মনোভাবের ফলে সৃষ্ট নারী নির্যাতনের মত সামাজিক সমস্যা সরকারের পক্ষে এককভাবে সমাধান করা সম্ভব নয়। তিনি নারী নির্যাতন প্রতিরোধে গণমাধ্যম ও সামাজিক মাধ্যমকে এগিয়ে আসার আহ্বান জানান।

সিমিন হোসেন (রিমি) বলেন, সব ধরনের লিঙ্গভিত্তিক সহিংসতা প্রতিরোধে সামাজিক সচেতনতামূলক কার্যক্রম গ্রহণ করতে হবে। তিনি এই সংক্রান্ত আইন সম্পর্কে প্রচারণা বাড়ানো, স্থানীয় এবং জাতীয় পর্যায়ে লিঙ্গভিত্তিক সহিংসতা বিরোধী প্রচারণায় পুরুষদের সম্পৃক্ত করার মনোভাব ব্যক্ত করেন।

#

নূর আলম/পাশা/ফয়সল/মোশারফ/রফিকুল/আব্বাস/২০২৪/২০৪৪ ঘণ্টা

তথ্যববিরণী নম্বর : ৩৫৭০

**সিটি কর্পোরেশনগুলোকে আর্থিকভাবে শক্তিশালী ও আইনগত অসংগতি দূর করা হবে**

**--- স্থানীয় সরকার মন্ত্রী**

ঢাকা, ২৭ ফাল্গুন (১১ মার্চ):

স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম দেশের সিটি কর্পোরেশনগুলোর কাজের গতি বৃদ্ধি করার ওপর গুরুত্ব আরোপ করে বলেছেন, জনগণ যাতে সহজে ও ভোগান্তিমুক্ত পরিবেশে সেবা পায় সেজন্য আমরা সবাই কাজ করছি। জনগণের সেবা প্রাপ্তির ক্ষেত্রে সিটি কর্পোরেশনগুলো গুরুত্বপূর্ণ ভূমিকা পালন করে। তাই দেশের সকল সিটি কর্পোরেশন আর্থিকভাবে শক্তিশালী এবং আইনগত অসংগতিগুলো দূর করে যাতে সুষ্ঠুভাবে জনগণকে সেবা দিতে পারে সেজন্য কার্যকর পদক্ষেপ ও উদ্যোগ নেওয়া হবে।

মন্ত্রী আজ স্থানীয় সরকার বিভাগের সভাকক্ষে সিটি কর্পোরেশনের মেয়রদের নিয়ে আয়োজিত এক মতবিনিময় সভায় প্রধান অতিথির বক্তব্যে এসব কথা বলেন। সভায় সভাপতিত্ব করেন স্থানীয় সরকার বিভাগের সচিব মুহম্মদ ইবরাহিম।

নাগরিক সেবা প্রদানে সিটি কর্পোরেশনগুলোর সমস্যা সম্পর্কে স্থানীয় সরকার মন্ত্রী বলেন, কাজ করতে গেলে নানা রকমের সমস্যা ও প্রতিবন্ধকতা আসবেই, সেসব সমস্যাগুলোকে সমাধান করেই আমাদেরকে সামনে এগিয়ে যেতে হবে। তিনি বলেন, সিটি কর্পোরেশনের মেয়ররা মন্ত্রণালয় থেকে কোনো প্রকার অসহযোগিতা পেলে বাধা দূর করা হবে।

মন্ত্রী বলেন, সিটি কর্পোরেশনভুক্ত এলাকায় অন্যান্য মন্ত্রণালয়ের বিভিন্ন কাজের তথ্য আগে থেকে সিটি কর্পোরেশন জানলে সমন্বয়টা ভালো হয় এবং সবাই তাদের কাজগুলো সুষ্ঠুভাবে সম্পাদন করতে পারে। তিনি বলেন, সেবা প্রাপ্তির ক্ষেত্রে সমন্বয়ের অভাবে যাতে ভোগান্তি সৃষ্টি না হয়, সেজন্য সমন্বয়হীনতা দূর করে নির্বিঘ্নে সেবা প্রাপ্তির পরিবেশ প্রতিষ্ঠা করতে হবে।

সভায় উপস্থিত ছিলেন ঢাকা উত্তর সিটি কর্পোরেশনের মেয়র আতিকুল ইসলাম, ঢাকা দক্ষিণ সিটি কর্পোরেশনের মেয়র ব্যারিস্টার ফজলে নূর তাপস, চট্টগ্রাম সিটি কর্পোরেশনের মেয়র মোঃ রেজাউল করিম চৌধুরী, গাজীপুর সিটি কর্পোরেশনের মেয়র জায়েদা খাতুন, নারায়ণগঞ্জ সিটি কর্পোরেশনের মেয়র সেলিনা হায়াত আইভি, সিলেট সিটি কর্পোরেশনের মেয়র মোঃ আনোয়ারুজ্জামান, খুলনা সিটি কর্পোরেশনের মেয়র তালুকদার আব্দুল খালেক, রংপুর সিটি কর্পোরেশনের মেয়র মোঃ মোস্তাফিজার রহমান (মোস্তফা), বরিশাল সিটি কর্পোরেশনের মেয়র আবুল খায়ের আব্দুল্লাহ, কুমিল্লা সিটি কর্পোরেশনের ভারপ্রাপ্ত মেয়র হাবিবুর আল-আমিন।

পরে মন্ত্রীর সঙ্গে তাঁর অফিসকক্ষে বেলারুশের উপ-পররাষ্ট্রমন্ত্রী ঊামবহু ঝযবংঃধশড়া -এর নেতৃত্বে এক প্রতিনিধিদল সাক্ষাৎ করেন। বৈঠকে উভয় দেশের স্বার্থসংশ্লিষ্ট বিষয়ে বিস্তারিত আলোচনা করা হয়। বেলারুশের উপ-পররাষ্ট্রমন্ত্রী এসময় জানান, কৃষি ক্ষেত্রে উচ্চশিক্ষায় বাংলাদেশ থেকে শিক্ষার্থীদের নিতে আগ্রহী তার দেশ। আয়তনের তুলনায় বেলারুশের জনসংখ্যা কম থাকায় বেলারুশের উপ-পরাষ্ট্রমন্ত্রী বাংলাদেশ থেকে কর্মী নেওয়ার ব্যাপারেও আগ্রহ প্রকাশ করেন। এছাড়াও দুধ ও দুগ্ধজাত পণ্য বেলারুশ থেকে আমদানি করার বিষয়ে প্রস্তাব রাখেন তিনি।

স্থানীয় সরকার মন্ত্রী এ সময় সাতটি সিটি কর্পোরেশন ও ৩৭টি জেলার পৌরসভায় বিভিন্ন যন্ত্রপাতি কেনার একটি প্রকল্পে বেলারুশের বিনিয়োগ চূড়ান্ত হবে বলে আশাবাদ ব্যক্ত করেন।

#

হেমায়েত/পাশা/ফয়সল/মোশারফ/রফিকুল/জয়নুল/২০২৪/২১১৫ঘণ্টা

তথ্যবিবরণী                                                                                                    নম্বর : ৩৫৬৯

**অসাধু ব্যবসায়ীদের বিরুদ্ধে কঠোর অবস্থানে সরকার, জনগণকেও সোচ্চার হতে হবে**

**-  পররাষ্ট্রমন্ত্রী**

ঢাকা, ২৭ ফাল্গুন (১১ মার্চ) :

পররাষ্ট্রমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহমুদ বলেছেন, রমজানে পণ্যমূল্য স্থিতিশীল রাখতে সরকার যেমন অসাধু ব্যবসায়ীদের বিরুদ্ধে কঠোর ব্যবস্থা নিতে বদ্ধপরিকর তেমনি জনগণকেও সোচ্চার হওয়ার আহবান জানাই।

আজ দুপুরে রাজধানীর সেগুনবাগিচায় পররাষ্ট্র মন্ত্রণালয়ের মিলনায়তনে সাংবাদিকদের সাথে মতবিনিময়কালে এ সংক্রান্ত এক প্রশ্নের জবাবে মন্ত্রী এ কথা বলেন।

মন্ত্রী বলেন, পণ্যের যথেষ্ট সরবরাহ থাকা সত্ত্বেও এক শ্রেণির অসাধু ব্যবসায়ী অবৈধভাবে পণ্য মজুত করে ও অতিরিক্ত মুনাফা লাভের জন্য কৃত্রিম উপায়ে দাম বাড়ায় যা অত্যন্ত দুঃখজনক। সারা বিশ্বে উৎসব পার্বণে দ্রব্যমূল্য কমে আর আমাদের দেশে অসাধু ব্যবসায়ীরা দাম বেশি রাখে। সরকার অসাধু ব্যবসায়ীদের বিরুদ্ধে ব্যবস্থা নিতে বদ্ধপরিকর এবং এ অভিযান চলমান। অসাধু ব্যবসায়ীদের সিন্ডিকেটের বিরুদ্ধে জনগণ যখন মোর্চা গড়ে তুলবে তখন তারা কোথায় যাবে -প্রশ্ন রাখেন হাছান মাহমুদ।

এর আগে পররাষ্ট্রমন্ত্রী তুরস্ক, সৌদি আরব ও সংযুক্ত আরব আমিরাতে টানা সফর নিয়ে ব্রিফ করেন। ড. হাছান জানান, পয়লা মার্চ থেকে তুরস্কে তিনদিনের আনাতালিয়া ডিপ্লোম্যাটিক ফোরামে (এডিএফ) ১৯টি দেশের রাষ্ট্র ও সরকার প্রধানসহ ৭৩টি দেশের পররাষ্ট্র ও সংশ্লিষ্ট বিষয়ক মন্ত্রীদের সম্মেলনে যোগদানটি পররাষ্ট্রমন্ত্রী হিসেবে দায়িত্ব গ্রহণের পর বিভিন্ন দেশের সরকার প্রধান ও পররাষ্ট্রমন্ত্রীদের সাথে সামনাসামনি পরিচিত হতে অত্যন্ত সহায়ক ছিলো।

আনাতালিয়া ফোরামের সাইডলাইনে তুরস্কের পররাষ্ট্রমন্ত্রী হাকান ফিদান (Hakan Fidan) ও সুইজারল্যান্ডের পররাষ্ট্রমন্ত্রী ইগন্যাসিও ক্যাসিসের (Ignazio Cassis) সঙ্গে বৈঠকে দ্বিপাক্ষিক বিভিন্ন ক্ষেত্রসহ রোহিঙ্গা প্রত্যাবাসন ও জলবায়ু পরিবর্তন মোকাবেলায় সহযোগিতা নিয়ে আলোচনার কথা জানান হাছান মাহমুদ।

পররাষ্ট্রমন্ত্রী বলেন, সৌদি আরবের জেদ্দায় ৫ মার্চ গাজায় ইসরায়েলি আগ্রাসনের বিরুদ্ধে ওআইসি পররাষ্ট্রমন্ত্রীদের বিশেষ বৈঠকে বাংলাদেশের সুদৃঢ় অবস্থান ও ইসরায়েলকে বয়কট করার প্রস্তাব অত্যন্ত প্রশংসিত হয়েছে।

পাশাপাশি সৌদি আরবের পররাষ্ট্রমন্ত্রী ফয়সাল বিন ফারহান আল সৌদ (Faisal bin Farhan Al Saud) এবং ওআইসি মহাসচিব হিসেন ব্রাহিম তাহার (Hissein Brahim Taha) সঙ্গে সাক্ষাৎ অত্যন্ত ফলপ্রসূ ছিলো উল্লেখ করে ড. হাছান বলেন, সৌদি আরবে প্রায় ৩০ লাখ প্রবাসী বাংলাদেশি রয়েছে এবং সৌদি পররাষ্ট্রমন্ত্রী বাংলাদেশের জন্য অগ্রাধিকার রয়েছে বলে জানিয়েছেন। তিনি বলেন, প্রধানমন্ত্রী শেখ হাসিনার সরকার সৌদি আরবের সাথে পূর্বের শুধু জনশক্তি রপ্তানির সম্পর্ককে বহুমাত্রিক সম্পর্কে রূপ দিয়েছে এবং সৌদিতে ১০ বিলিয়নসহ পুরো গালফ দেশগুলোতে ৫০ বিলিয়ন গাছ লাগানর উদ্যোগে বাংলাদেশ অংশ নেবে। এ বছরের দ্বিতীয়ার্ধে সৌদি যুবরাজ মোহাম্মদ বিন সালমান বাংলাদেশ সফরে আসার কথা রয়েছে বলেও জানান মন্ত্রী।

৮ ও ৯ মার্চ সংযুক্ত আরব আমিরাত সফরে সে দেশের পররাষ্ট্রমন্ত্রী শেখ আবদুল্লাহ বিন জায়েদ আল নাহিয়ান (Sheikh Abdullah bin Zayed Al Nahyan) এবং মানবসম্পদ ও এমিরেটাইজেশন বিষয়ক মন্ত্রী ড. আব্দুল রহমান আল আওয়ারের (Abdul Rahman Al Awar) সাথে বৈঠকের ওপরও আলোকপাত করেন পররাষ্ট্রমন্ত্রী ড. হাছান মাহ্‌মুদ।

দু'দেশের কূটনৈতিক সম্পর্কের ৫০ বছর পূর্তি উপলক্ষে ইউএই'র রাষ্ট্রপতিকে বাংলাদেশ সফরের আমন্ত্রণ জানিয়ে প্রধানমন্ত্রী শেখ হাসিনার আমন্ত্রণপত্রটি পররাষ্ট্রমন্ত্রী শেখ আবদুল্লাহকে হস্তান্তরের কথা জানিয়ে তার সাথে জ্বালানি নিরাপত্তা, খাদ্য নিরাপত্তা, দ্বিপাক্ষিক বাণিজ্য বৃদ্ধিসহ দেশে ইউএই'র  বিনিয়োগ বৃদ্ধিকল্পে মাতারবাড়ি এক্সক্লুসিভ ইকনোমিক জোন, বন্দর ও লজিস্টিক ব্যবস্থাপনা, চট্টগ্রামে রাঙ্গুনিয়ায় আধুনিক ইউএই'র প্রতিষ্ঠাতা শেখ জায়েদ ইবনে সুলতান আল নাহিয়ানকে উপহার দেওয়া ১১০ একর জমিতে হাসপাতাল নির্মাণে ইউএই'র বিনিয়োগ প্রস্তাব নিয়ে আলোচনার কথা উল্লেখ করেন ড. হাছান।

ইউএই'র মানবসম্পদমন্ত্রীর সাথে বৈঠকে বাংলাদেশি স্নাতক নার্স, কেয়ারগিভার, স্বাস্থ্যসেবা টেকনিশিয়ান, কৃষিবিদ, কৃষক ও বিভিন্ন পেশাজীবীসহ ইউএই'র সব আমিরাতে সব ট্রেডে আরো বাংলাদেশি নাগরিকদের নিয়োগ, ভিসা পদ্ধতি সহজ করা এবং এক নিয়োগকর্তার কাছ থেকে অন্য নিয়োগকর্তার কাছে ওয়ার্ক পারমিট স্থানান্তর সহজীকরণ নিয়ে আন্তরিক আলোচনা হয়েছে বলেন পররাষ্ট্রমন্ত্রী।

#

আকরাম/পাশা/ফয়সল/মোশারফ/শামীম/২০২৪/২০২০ ঘণ্টা

তথ্যবিবরণী                                                                                          নম্বর : ৩৫৬৮

**জাতীয় চাঁদ দেখা কমিটির সভায় সিদ্ধান্ত**

**১২ মার্চ থেকে পবিত্র রমজান মাস গণনা শুরু**

ঢাকা, ২৭ ফাল্গুন (১১ মার্চ):

বাংলাদেশের আকাশে আজ ১৪৪৫ হিজরি সনের পবিত্র রমজান মাসের চাঁদ দেখা গিয়েছে। ফলে আগামীকাল ১২ মার্চ মঙ্গলবার থেকে পবিত্র রমজান মাস গণনা করা হবে। আগামী ৬ এপ্রিল শনিবার দিবাগত রাতে পবিত্র শবে কদর পালিত হবে।

আজ সন্ধ্যায় বায়তুল মুকাররম সভাকক্ষে ধর্মমন্ত্রী মোঃ ফরিদুল হক খানের সভাপতিত্বে অনুষ্ঠিত জাতীয় চাঁদ দেখা কমিটির সভায় এ সিদ্ধান্ত গৃহীত হয়।

সভায় ১৪৪৫ হিজরি সনের পবিত্র রমজান মাসের চাঁদ দেখা সম্পর্কে সকল জেলা প্রশাসন, ইসলামিক ফাউন্ডেশন-এর প্রধান কার্যালয়, বিভাগীয় ও জেলা কার্যালয়সমূহ, বাংলাদেশ আবহাওয়া অধিদপ্তর এবং মহাকাশ গবেষণা ও দূর অনুধাবন প্রতিষ্ঠান হতে প্রাপ্ত তথ্য নিয়ে পর্যালোচনা করে দেখা যায় যে, আজ ২৯ শাবান ১৪৪৫ হিজরি, ২৭ ফাল্গুন ১৪৩০ বঙ্গাব্দ, ১১ মার্চ ২০২৪ খ্রি. সোমবার সন্ধ্যায় বাংলাদেশের আকাশে পবিত্র রমজান মাসের চাঁদ দেখা যাওয়ার সংবাদ পাওয়া গিয়েছে। এমতাবস্থায়, আগামীকাল ১২ মার্চ মঙ্গলবার থেকে পবিত্র রমজান মাস গণনা শুরু হবে। আগামী ২৬ রমজান ৬ এপ্রিল শনিবার দিবাগত রাতে পবিত্র শবে কদর পালিত হবে।

সভায় ধর্ম বিষয়ক মন্ত্রণালয়ের সচিব মুঃ আঃ হামিদ জমাদ্দার, ইসলামিক ফাউন্ডেশনের মহাপরিচালক (অতিরিক্ত সচিব) ড. মহাঃ বশিরুল আলম, মন্ত্রিপরিষদ বিভাগের যুগ্ম-সচিব মোঃ সাইফুল ইসলাম ভূইয়া, তথ্য ও সম্প্রচার মন্ত্রণালয়ের যুগ্ম-সচিব মোঃ কাউসার আহাম্মদ, ধর্ম বিষয়ক মন্ত্রণালয়ের যুগ্ম-সচিব মোঃ সাইফুল ইসলাম, সিনিয়র উপ-প্রধান তথ্য অফিসার মোঃ আবদুল জলিল, বায়তুল মুকাররম জাতীয় মসজিদের খতিব হাফেজ মাওলানা মুফতি মোহাম্মদ রুহুল আমীন, ঢাকা জেলার অতিরিক্ত জেলা প্রশাসক মোঃ আমিনুর রহমান, বাংলাদেশ মহাকাশ গবেষণা ও দূর অনুধাবন প্রতিষ্ঠানের প্রধান বৈজ্ঞানিক কর্মকর্তা ড. মুহাম্মদ শহিদুল ইসলাম, বাংলাদেশ আবহাওয়া অধিদপ্তরের পরিচালক মোঃ আজিজুর রহমান, বাংলাদেশ টেলিভিশনের সহকারী পরিচালক মোঃ নাজিম উদ্দিন, বায়তুল মুকাররম জাতীয় মসজিদের সিনিয়র পেশ ইমাম মুফতি মাওলানা মুহাম্মদ মিজানুর রহমান, সরকারি মাদ্রাসা-ই-আলিয়ার অধ্যক্ষ মুহাম্মাদ আবদুর রশীদ, চকবাজার শাহী জামে মসজিদের খতিব মুফতি শেখ নাঈম রেজওয়ান প্রমুখ উপস্থিত ছিলেন।

#

শায়লা/পাশা/ফয়সল/মোশারফ/আব্বাস/২০২৪/২০৩৩ ঘণ্টা

তথ্যববিরণী নম্বর : ৩৫৬৭

**পররাষ্ট্রমন্ত্রীর সঙ্গে বেলারুশের পররাষ্ট্র বিষয়ক উপমন্ত্রী এবং শ্রীলংকার হাইকমিশনারের সাক্ষাৎ**

ঢাকা, ২৭ ফাল্গুন (১১ মার্চ):

ঢাকা সফররত বেলারুশের পররাষ্ট্র বিষয়ক উপমন্ত্রী ইয়েভগেনি শেস্তাকভ (Evgeny Shestakov) আজ পররাষ্ট্রমন্ত্রী হাছান মাহ্‌মুদের সাথে তাঁর দপ্তরে সাক্ষাৎ করেছেন।

বৈঠকে ১৯৭১ সালে তৎকালীন ইউনিয়ন অভ্ সোভিয়েত সোশ্যালিস্ট রিপাবলিকের (ইউএসএসআর) অন্তর্ভুক্ত অংশ হিসেবে বেলারুশ বাংলাদেশের মুক্তিযুদ্ধে সমর্থন দেওয়ার জন্য পররাষ্ট্রমন্ত্রী হাছান উপমন্ত্রীকে ধন্যবাদ জানান।

ইউরেশিয়ান ইকনোমিক ইউনিয়নের পর্যবেক্ষক হিসেবে বাংলাদেশের অন্তর্ভুক্তি এবং ইউরেশিয়ান ইকনোমিক কমিশনের সাথে বাংলাদেশের ফ্রি ট্রেড এগ্রিমেন্ট স্বাক্ষরে বেলারুশের সহযোগিতা এবং বাংলাদেশের অর্থনৈতিক অঞ্চল ও হাইটেক পার্কগুলোতে আরো বিনিয়োগ কামনা করেন মন্ত্রী। উভয় নেতা এ সময় রোহিঙ্গা প্রত্যাবাসনসহ বিভিন্ন বহুপক্ষীয় ফোরামে সহযোগিতা অব্যাহত রাখার প্রত্যয় ব্যক্ত করেন।

এ দিন বিকেলে মন্ত্রণালয়ে পররাষ্ট্রমন্ত্রীর সঙ্গে সাক্ষাতে আসেন ঢাকায় নিযুক্ত শ্রীলংকার হাইকমিশনার Dharmapala Weerakkody ।

সাক্ষাৎকালে শ্রীলংকার অর্থনৈতিক পুনরুদ্ধারে আনন্দ প্রকাশ করে পররাষ্ট্রমন্ত্রী বলেন, শ্রীলংকার সংকটকালে বাংলাদেশ সবসময় পাশে আছে। উভয় দেশ বাণিজ্য, কৃষি, মৎস্য, আইসিটি, আতিথেয়তা, নৌপরিবহন ও সামুদ্রিক যোগাযোগ এবং জনগণের মধ্যে যোগাযোগের ক্ষেত্রে দ্বিপাক্ষিক সহযোগিতা আরো জোরদার করার ওপর গুরুত্ব দেন ড. হাছান।

বৈঠকে দু’দেশের অগ্রাধিকারমূলক বাণিজ্য চুক্তি (পিটিএ) স্বাক্ষর, বাংলাদেশের অর্থনৈতিক অঞ্চল ও হাইটেক পার্কগুলোতে আরো বিনিয়োগ, রোহিঙ্গাদের দ্রুত প্রত্যাবাসন এবং সার্ক, বিমসটেক, ইন্ডিয়ান ওশান রিমের মতো আঞ্চলিক সংস্থাগুলো একসঙ্গে কাজের নানা ক্ষেত্র নিয়ে আলোচনা হয়।

#

আকরাম/পাশা/ফয়সল/মোশারফ/জয়নুল/২০২৪/২০১০ঘণ্টা

তথ্যবিবরণী                                                                                                   নম্বর : ৩৫৬৬

**সুস্থভাবে বেঁচে থাকতে হলে পুষ্টিকর খাদ্যের বিকল্প নেই**

**- জনপ্রশাসন মন্ত্রী**

মেহেরপুর, ২৭ ফাল্গুন (১১ মার্চ) :

জনপ্রশাসন মন্ত্রী ফরহাদ হোসেন বলেছেন, সুস্থভাবে বেঁচে থাকতে হলে পুষ্টিকর খাদ্যের বিকল্প নেই। তাই খাদ্য তালিকায় পুষ্টিকর খাদ্য রাখতে হবে।

আজ মেহেরপুর জেলা শিল্পকলা একাডেমিতে খাদ্য মন্ত্রণালয় আয়োজিত ‘জাতীয় খাদ্য গ্রহণ নির্দেশিকা ২০২০’ বিষয়ক প্রশিক্ষণ কর্মসূচিতে প্রধান অতিথি হিসেবে বক্তৃতাকালে মন্ত্রী একথা বলেন।

মন্ত্রী বলেন, যেকোনো ধরনের অসুস্থতা এড়াতে পুষ্টিকর খাবার গ্রহণের পাশাপাশি সুস্থ জীবনযাপন পদ্ধতি মেনে চলতে হবে। ভেজাল খাবারের বিষয়েও সকলকে সচেতন হতে হবে।

মেহেরপুরের জেলা প্রশাসক মোঃ শামীম হোসেনের সভাপতিত্বে খাদ্য পরিকল্পনা ও পরিধারণ ইউনিটের মহাপরিচালক মোঃ শহীদুল আলম, মেহেরপুরের পুলিশ সুপার এস. এম. নাজমুল হক বিশেষ অতিথি হিসাবে উপস্থিত ছিলেন।

#

শিবলী/পাশা/ফয়সল/মোশারফ/শামীম/২০২৪/১৮৫০ঘণ্টা

তথ্যবিবরণী                                                                                                   নম্বর : ৩৫৬৫

**পরিবেশ ও বন সংক্রান্ত অভিযোগ দ্রুত নিষ্পত্তির নির্দেশ পরিবেশমন্ত্রীর**

ঢাকা, ২৭ ফাল্গুন (১১ মার্চ) :

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, জাতীয় হটলাইন নম্বর ৩৩৩-৪ এ প্রাপ্ত পরিবেশ, বন ও জলবায়ু পরিবর্তন মন্ত্রণালয়ের অধীন দপ্তর ও সংস্থা সংশ্লিষ্ট অভিযোগসমূহ দ্রুততম সময়ে নিষ্পত্তি করতে হবে। এলক্ষ্যে সিস্টেম উন্নতকরণ, নিয়মিত মনিটরিংসহ প্রয়োজনীয় সকল উদ্যোগ গ্রহণ করতে হবে। অভিযোগ নিষ্পত্তির পরে অভিযোগকারী সন্তুষ্ট কিনা তা নিয়মিতভাবে মূল্যায়নের সুযোগ রাখতে হবে।

আজ বাংলাদেশ সচিবালয়ে পরিবেশ, বন ও জলবায়ু পরিবর্তন মন্ত্রণালয়ের সভাকক্ষে স্মার্ট মন্ত্রণালয় বিনির্মাণ কার্যক্রমের অগ্রগতি পর্যালোচনা সভায় সভাপতির বক্তব্যে পরিবেশমন্ত্রী এসব কথা বলেন।

পরিবেশ দূষণ ও বন সংক্রান্ত অভিযোগ জানানোর জন্য জাতীয় কল সেন্টার ৩৩৩ এ কল করার জন্য জনগণের প্রতি আহ্বান জানান মন্ত্রী। তিনি বলেন, মন্ত্রিপরিষদ বিভাগের অভিযোগ নিষ্পত্তি ব্যবস্থা (GRS) সফটওয়্যার এ মন্ত্রণালয়ের কার্যক্রমের সাথে কাস্টমাইজ করে ব্যবহার করা হবে। তিনি বলেন, মার্চ মাসের মধ্যেই ৩৩৩-৪ এ পরিবেশ সংক্রান্ত অভিযোগ নিষ্পত্তির কার্যক্রম পুরোপুরি চালু করতে হবে। জনগণের সহজে ব্যবহারের জন্য মন্ত্রণালয়ের ওয়েবসাইট নতুন কাঠামোতে তৈরি করার নির্দেশ দেন মন্ত্রী।

সভায় অন্যান্যের মধ্যে মন্ত্রণালয়ের অতিরিক্ত সচিব (প্রশাসন) ইকবাল আব্দুল্লাহ হারুন, পরিবেশ অধিদপ্তরের মহাপরিচালক ড. আবদুল হামিদ, মন্ত্রণালয়ের যুগ্মসচিব (জলবায়ু পরিবর্তন) লুবনা ইয়াসমিন, যুগ্মসচিব (পরিবেশ) মোহাম্মদ আব্দুল ওয়াদুদ চৌধুরী, যুগ্মসচিব (বন) শাহানারা বেগম, বন অধিদপ্তরের বন সংরক্ষক (প্রশাসন) আব্দুল আউয়াল সরকার-সহ মন্ত্রণালয় ও আইসিটি বিভাগের কর্মকর্তাগণ উপস্থিত ছিলেন।

#

দীপংকর/পাশা/ফয়সল/মোশারফ/শামীম/২০২৪/১৮৪০ঘণ্টা

তথ্যববিরণী নম্বর : ৩৫৬৪

কৃষিমন্ত্রীর সঙ্গে বিশ্ব খাদ্য কর্মসূচির প্রতিনিধিদল এবং ফ্রান্সের রাষ্ট্রদূতের বৈঠক

**মজুতদার ও সিন্ডিকেটের বিরুদ্ধে সরকার কঠোর**

**--- কৃষিমন্ত্রী**

ঢাকা, ২৭ ফাল্গুন (১১ মার্চ):

আজ সচিবালয়ে মন্ত্রীর অফিস কক্ষে কৃষিমন্ত্রী ড. মোঃ আব্দুস শহীদ এর সঙ্গে বিশ্ব খাদ্য কর্মসূচির আবাসিক প্রতিনিধি ও কান্ট্রি ডিরেক্টর ডমিনিকো স্কালপেল্লির (Domenico Scalpelli) নেতৃত্বে প্রতিনিধিদল, ঢাকায় নিযুক্ত ফ্রান্সের রাষ্ট্রদূত ম্যারি মাসদুপুই (Marie Masdupuy) ও বেলারুশের পররাষ্ট্র উপমন্ত্রী ইভগেনি শেস্তাকভ (Evgeny Shestakov) পৃথক বৈঠক করেছেন। বৈঠকে কৃষিখাতে পারস্পরিক সহযোগিতা বৃদ্ধি এবং কৃষি গবেষণা জোরদার ও প্রযুক্তি বিনিময় প্রভৃতি বিষয়ে একসঙ্গে কাজ করার ওপর গুরুত্বারোপ করা হয়।

বিশ্ব খাদ্য কর্মসূচির প্রতিনিধিদল বাংলাদেশের ক্ষুদ্র ও প্রান্তিক কৃষকদের জন্য প্রাকৃতিক দুর্যোগের ক্ষতি থেকে ঘুরে দাঁড়াতে ওয়েদার ইন্স্যুরেন্স চালু, খাদ্য অপচয় ও নষ্টের পরিমাণ কমাতে পোস্ট হার্ভেস্ট ব্যবস্থাপনায় সহযোগিতা এবং বিভিন্ন দেশে কর্মসূচিতে খাদ্য বিতরণের জন্য বাংলাদেশ থেকে খাদ্য কেনার বিষয়ে আগ্রহ প্রকাশ করেন। মন্ত্রী পোস্ট হার্ভেস্ট ব্যবস্থাপনায় বিশ্ব খাদ্য কর্মসূচির সহযোগিতা কামনা করেন। প্রতিনিধিদলে বিশ্ব খাদ্য কর্মসূচির ডেপুটি কান্ট্রি ডিরেক্টর সিমোন পার্চমেন্ট, সিনিয়র পার্টনারশিপ এডভাইজর মোঃ মোহসিন, হেড অব প্রোগ্রাম রিকার্ডো সুপ্পো, হেড অব সাপ্লাই চেইন ক্যাথরিন ক্লেয়ার কো উপস্থিত ছিলেন।

মন্ত্রীর সঙ্গে পৃথক বৈঠকে ফ্রান্সের রাষ্ট্রদূত ম্যারি মাসদুপুই জানান, বাংলাদেশ ও ফ্রান্সের মধ্যে জলবায়ু পরিবর্তন অভিযোজন প্যাক্টের আওতায় বাংলাদেশে এক বিলিয়ন ইউরো আসবে। সেখান থেকে কৃষিখাতে সহায়তা মিলবে। এছাড়া কৃষকদের জন্য স্মার্ট কার্ড তৈরিতে বাংলাদেশকে সহযোগিতার আগ্রহ প্রকাশ করেন তিনি।

পরে সাংবাদিকদের সাথে মতবিনিময়কালে কৃষিমন্ত্রী বলেন, মজুতদার ও সিন্ডিকেটের বিরুদ্ধে সরকার কঠোর অবস্থানে রয়েছে। কোনোভাবেই তাদেরকে ছাড় দেওয়া হবে না। দ্রব্যমূল্য নিয়ন্ত্রণে রাখতে বাণিজ্য, কৃষি এবং মৎস্য ও প্রাণিসম্পদ মন্ত্রণালয়কে একসঙ্গে কাজ করার নির্দেশ দিয়েছেন প্রধানমন্ত্রী শেখ হাসিনা। সেই দায়িত্ব পালন করতে আমরা বদ্ধপরিকর। তিনি বলেন, রোজায় পণ্যের সরবরাহের ঘাটতি নেই। তাই দাম বেড়ে যাওয়ারও সুযোগ নেই। সিন্ডিকেটের কারণে দাম বাড়ছে কি না সাংবাদিকদের এমন প্রশ্নের জবাবে তিনি বলেন, যারা সিন্ডিকেট করছে তাদের ধরিয়ে দিন এবং তাদের বিরুদ্ধে নিউজ করুন। কোথাও সিন্ডিকেটের খবর পেলে ২৪ ঘণ্টার মধ্যে আমাদের অফিসাররা সেখানে গিয়ে হাজির হবে। সিন্ডিকেটের বিরুদ্ধে আমরা কঠোর ব্যবস্থা গ্রহণ করব।

মন্ত্রী বলেন, ক্রেতার আচরণও অনেক সময় পণ্যের হঠাৎ দাম বাড়ার কারণ হয়ে দাঁড়ায়। এখন আমার প্রয়োজন ২ লিটার তেল, বাজারে গিয়ে একবারে ১০ লিটার কিনলে-তা অনেক সময় হঠাৎ করে দাম বাড়াতে পারে। এই আচরণেরও পরিবর্তন প্রয়োজন।

#

কামরুল/পাশা/ফয়সল/মোশারফ/জয়নুল/২০২৪/১৯১০ঘণ্টা

Handout Number : 3563

**Environment Minister urged for Efficient and prompt**

**Handling of Environment and Forest related Complaints**

Dhaka, 11 March :

The Minister of Environment, Forest and Climate Change, Saber Hossain Chowdhury, emphasized the prompt resolution of grievances by departments and organizations under the purview of the Ministry lodged by the common people.  He stressed the need for expeditious action to enhance the system and address complaints received via the national hotline number 333-4. The Minister called for regular monitoring of grievance redressal progress, ensuring swift resolution and subsequent evaluation of complainant satisfaction.

These directives were articulated during the minister's address at a meeting convened to assess the advancement of the smart ministry construction program. held at the Ministry of Environment, Forest, and Climate Change Conference room in the Bangladesh Secretariat today. The meeting highlighted the government's commitment to efficient administration in environmental matters.

Minister Chowdhury urged citizens to utilize the National Call Center 333 to report environmental and forest-related grievances. He advocated for the customization and utilization of the Grievance Redressal System (GRS) software provided by the Cabinet Division to streamline ministry activities. Furthermore, he set a target for the full implementation of the 333-4 environment-related complaint settlement process within the month of March. Additionally, he emphasized the redesign of the ministry's website to enhance accessibility for the public.

The meeting was attended by key officials including Additional Secretary (Administration) Iqbal Abdullah Harun, Director General of the Department of Environment Dr. Abdul Hamid, Joint Secretary (Climate Change) Lubna Yasmine, Joint Secretary (Environment) Mohammad Abdul Wadud Chowdhury, and Joint Secretary (Forest) Shahanara Begum, as well as Conservator of Forest (Administration) Abdul Awal Sarkar. Notable presence from both the ministry and the ICT Division underscored the collaborative effort towards efficient governance and environmental stewardship.

#

Dipankar/Pasha/Faisol/Mosharaf/Joynul/2024/1910 hour

তথ্যবিবরণী নম্বর : ৩৫৬২

**বাংলাদেশ অফশোর বিডিং ২০২৪ ঘোষণা**

ঢাকা, ২৭ ফাল্গুন (১১ মার্চ) :

তেল-গ্যাস অনুসন্ধানকে আরো বেগবান করতে ‘বাংলাদেশ অফশোর বিডিং ২০২৪’ ঘোষণা করেছে। এ উপলক্ষ্যে পেট্রোবাংলার অডিটোরিয়ামে সংবাদ সম্মেলন অনুষ্ঠিত হয়েছে।

সংবাদ সম্মেলনে প্রধান অতিথি হিসেবে উপস্থিত ছিলেন প্রধানমন্ত্রীর বিদ্যুৎ, জ্বালানি ও খনিজ সম্পদ বিষয়ক উপদেষ্টা ড. তৌফিক-ই-ইলাহী চৌধুরী, বীর বিক্রম। বিশেষ অতিথি হিসেবে উপস্থিত ছিলেন বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ।

 সংবাদ সম্মেলনে জানানো হয়, ২০১৯ সালে অফশোর এবং অনশোরের জন্য আলাদাভাবে পিএসসি হালনাগাদ করা হলেও করোনা মহামারির জন্য বিড রাউন্ড আয়োজন সম্ভব হয়নি। তবে করোনা মহামারির কারণে বিশ্ব অর্থনীতির সাথে সাথে তেলের বাজারেও বেশ অস্থিরতা দেখা যায়। ফলে অনুসন্ধান কার্যক্রমে ভাটা লক্ষ্য করা যায়। সে প্রেক্ষিতে অফশোর মডেল পিএসসি ২০১৯-কে বৈশ্বিক প্রেক্ষাপটে আরো যুগোপযোগী ও প্রতিযোগিতামূলক করার লক্ষ্যে আন্তর্জাতিক পরামর্শক নিয়োগ করা হয়। পরবর্তীতে পরামর্শকের মতামত এবং পেট্রোবাংলার নিজস্ব পর্যালোচনার ওপর ভিত্তি করে Bangladesh Offshore Model PSC 2023 প্রণয়ন করা হয়, যা ২৬ জুলাই ২০২৩ তারিখ অর্থনৈতিক বিষয় সংক্রান্ত মন্ত্রিসভা কমিটি কর্তৃক অনুমোদিত হয়।

এবারের পিএসসিতে গুরুত্বপূর্ণ কিছু বৈশিষ্ট্য হলো:

 • নতুন পিএসসি-তে আন্তর্জাতিক তেল কোম্পানিসমূহকে বাংলাদেশের সমুদ্র এলাকায় অনুসন্ধানের সুযোগ সৃষ্টির লক্ষ্যে বেশ কিছু আকর্ষণীয় বিষয় অন্তর্ভুক্ত করা হয়। যার মধ্য অন্যতম হলো, গভীর ও অগভীর সমুদ্রাঞ্চলের উভয়ের জন্য বাৎসরিক Cost Recovery সর্বোচ্চ ৭৫ শতাংশ করা। এই পরিবর্তনের ফলে কন্ট্রাক্টর তার বিনিয়োগকৃত অর্থ দ্রুত ফেরত পাওয়ায় একদিকে উৎসাহিত হবে অপরদিকে Cost Recovery দ্রুত শেষ হলে পেট্রোবাংলা তথা সরকারও দ্রুত অধিক হারে লভ্যাংশ প্রাপ্ত হবে।

 • Profit Sharing-এর ক্ষেত্রে পিএসসি-তে ইতিবাচক পরিবর্তন সাধিত হয়েছে। ইতিপূর্বে পিএসসি-তে Profit Sharing-এর পদ্ধতি production based ছিল যা বর্তমান পিএসসি-তে Profitability Based (R-Factor) অনুসরণ করা হয়েছে। এ পদ্ধতিতে কন্ট্রাক্টরের বিনিয়োগকৃত অর্থ যৌক্তিক সময়ে ফেরত প্রাপ্তির বিষয়টি নিশ্চিত হয়েছে। একই সঙ্গে লভ্যাংশ শেয়ারের Upper limit ও Lower Limit বিডেবল রাখার কারণে সরকারের আরো বেশি লভ্যাংশ প্রাপ্তির সুযোগ রাখা হয়েছে।

 • গ্যাসের মূল্য নির্ধারণের ক্ষেত্রে ইতিপূর্বে ব্যবহৃত মার্কার প্রাইস HSFO-এর পরিবর্তে অগভীর এবং গভীর সমুদ্রাঞ্চলের গ্যাসের মূল্য নির্ধারণের জন্য মার্কার প্রাইস হিসেবে Brent ব্যবহার করা হয়েছে। এক্ষেত্রে গ্যাসের মূল্য নির্ধারণ করা হয়েছে Brent-এর ১০ শতাংশ। পূর্বের ন্যায় ফ্লোর এবং সিলিং না থাকায় গ্যাসের মূল্য আন্তর্জাতিক বাজারের সাথে সংযুক্ত হয়েছে।

সংবাদ সম্মেলনে পেট্রোবাংলার চেয়ারম্যান জনেন্দ্র নাথ সরকারের সঞ্চালনায় সভাপতিত্ব করেন জ্বালানি ও খনিজ সম্পদ বিভাগের সচিব মোঃ নূরুল আলম।

#

আসলাম/পাশা/ফয়সল/মোশারফ/শামীম/২০২৪/১৭০৫ঘণ্টা

তথ্যববিরণী নম্বর : ৫৫৬১

**নবনিযুক্ত সচিব মোঃ নবীরুল ইসলামের গৃহায়ন ও গণপূর্ত মন্ত্রণালয়ে যোগদান**

ঢাকা, ২৭ ফাল্গুন (১১ মার্চ):

গৃহায়ন ও গণপূর্ত মন্ত্রণালয়ের নবনিযুক্ত সচিব মোঃ নবীরুল ইসলাম নতুন কর্মস্থলে যোগদান করেছেন। তিনি সোমবার পূর্বাহ্নে গৃহায়ন ও গণপূর্ত মন্ত্রী র আ ম উবায়দুল মোকতাদির চৌধুরীর নিকট তাঁর যোগদান পত্র পেশ করেন।

গত ৬ মার্চ ২০২৪ তারিখ অতিরিক্ত সচিব থেকে সচিব পদে পদোন্নতি প্রদানপূর্বক গৃহায়ন ও গণপূর্ত মন্ত্রণালয়ে তাঁকে পদায়ন করে প্রজ্ঞাপন জারি করে জনপ্রশাসন মন্ত্রণালয়। তিনি বাংলাদেশ সিভিল সার্ভিস (প্রশাসন) ক্যাডারের ত্রয়োদশ ব্যাচের একজন কর্মকর্তা। কর্মজীবনে তিনি সরকারের একাধিক গুরুত্বপূর্ণ পদে দায়িত্ব পালন করেছেন।

#

রেজাউল/পাশা/ফয়সল/মোশারফ/জয়নুল/২০২৪/১৯০০ঘণ্টা

তথ্যববিরণী নম্বর : ৩৫৬০

**শিল্পমন্ত্রীর সাথে থাই রাষ্ট্রদূতের সাক্ষাৎ**

ঢাকা, ২৭ ফাল্গুন (১১ মার্চ):

শিল্পমন্ত্রী নূরুল মজিদ মাহমুদ হুমায়ূনের সাথে বাংলাদেশে নিযুক্ত থাইল্যান্ডের রাষ্ট্রদূত গধশধধিফবব ঝঁসরঃসড়ৎ সৌজন্য সাক্ষাৎ করেছেন।

আজ রাজধানীর মতিঝিলে শিল্পমন্ত্রীর অফিসকক্ষে এ সাক্ষাৎ অনুষ্ঠিত হয়। এ সময় শিল্প মন্ত্রণালয়ের সিনিয়র সচিব জাকিয়া সুলতানা, বাংলাদেশ অ্যাক্রেডিটেশন বোর্ড (বিএবি)-এর মহাপরিচালক আনোয়ারুল আলম, শিল্প মন্ত্রণালয়ের অতিরিক্ত সচিব শামীমুল হক, যুগ্মসচিব মোঃ আব্দুল ওয়াহেদ এবং ঢাকাস্থ থাই দূতাবাসের কর্মকর্তাগণ উপস্থিত ছিলেন।

শিল্পমন্ত্রী বলেন, থাইল্যান্ডের সাথে ব্যবসা-বাণিজ্য সম্প্রসারণ ও সম্পর্ক সুদৃঢ় করতে বাংলাদেশ আন্তরিক। তিনি অভিন্ন স্বার্থসংশ্লিষ্ট বিষয়ে পারস্পরিক সহযোগিতার ভিত্তিতে কাজ করার ওপর গুরুত্বারোপ করেন। মন্ত্রী শিল্পখাতে দ্বিপাক্ষিক সহায়তার ক্ষেত্র চিহ্নিত করে একযোগে কাজ করার আগ্রহ প্রকাশ করেন।

সাক্ষাৎকালে থাই রাষ্ট্রদূত বলেন, বাংলাদেশের সাথে আমাদের দীর্ঘদিনের বন্ধুত্বপূর্ণ সম্পর্ক রয়েছে। ভবিষ্যতেও এ ধারা অব্যাহত থাকবে। তিনি বলেন, বর্তমানে বাংলাদেশে ব্যবসা-বাণিজ্যসহ বিনিয়োগের উপযুক্ত পরিবেশ রয়েছে। বাংলাদেশ একটি উন্নয়নশীল রাষ্ট্র হিসেবে শিল্পকারখানা সম্প্রসারণ এবং ব্যবসা-বাণিজ্যে দক্ষিণ এশিয়ার দেশগুলোর মধ্যে এগিয়ে রয়েছে।

#

মাহমুদুল/পাশা/ফয়সল/মোশারফ/জয়নুল/২০২৪/১৮৩০ঘণ্টা

তথ্যবিবরণী                                                                                                   নম্বর : ৩৫৫৯

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৭ ফাল্গুন (১১ মার্চ) :

          স্বাস্থ্য অধিদপ্তরের তথ্যানুযায়ী রবিবার সকাল ৮টা থেকে আজ সোমবার সকাল ৮টা পর্যন্ত ২৪ ঘণ্টায় দেশে ৪৯ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৫ দশমিক ৫৫ শতাংশ। এ সময় ৮৮৩ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৯২ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৫ হাজার ৯৯৭ জন।

#

দাউদ/পাশা/ফয়সল/মোশারফ/শামীম/২০২৪/১৭৩০ঘণ্টা

  তথ্যবিবরণী নম্বর : ৩৫৫৮

**আঞ্চলিক সংযোগ বৃদ্ধি করতে কাজ করছে বাংলাদেশ**

**- বিমান ও পর্যটন মন্ত্রী**

ঢাকা, ২৭ ফাল্গুন (১১ মার্চ) :

বেসামরিক বিমান পরিবহন ও পর্যটন মন্ত্রী মুহাম্মদ ফারুক খান বলেছেন, আঞ্চলিক সংযোগ বৃদ্ধি করতে কাজ করছে বাংলাদেশ।

আজ সচিবালয়ে বাংলাদেশে নিযুক্ত নেপালের রাষ্ট্রদূত ঘনশ্যাম ভান্ডারীর সাথে সাক্ষাৎকালে মন্ত্রী একথা বলেন।

মন্ত্রী বলেন, বাংলাদেশ তার পার্শ্ববর্তী রাষ্ট্রসমূহের সাথে আঞ্চলিক সংযোগ বৃদ্ধিকে গুরুত্ব দেয়। আর সেই লক্ষ্যকে মাথায় নিয়েই সৈয়দপুর বিমানবন্দরকে আঞ্চলিক এভিয়েশন হাব হিসেবে গড়ে তোলা হচ্ছে। সৈয়দপুর বিমানবন্দর এ অঞ্চলের যোগাযোগ ও ব্যবসা বাণিজ্যের প্রবৃদ্ধিতে গুরুত্বপূর্ণ ভূমিকা রাখবে।

বিমান মন্ত্রী বলেন, নেপাল সবসময়ই বাংলাদেশের ভালো বন্ধু। বাংলাদেশ এবং নেপালের মধ্যে পর্যটন উন্নয়নে একসঙ্গে কাজ করার অনেক সুযোগ রয়েছে। পর্যটন শিল্পের উন্নয়নে বাংলাদেশ ও নেপাল যৌথভাবে উদ্যোগ গ্রহণ করতে পারে। পর্যটনের প্রসারে বাংলাদেশ, নেপাল, ভারত ও ভুটানের মধ্যে যে আঞ্চলিক সার্কিট তৈরি করা হয়েছিল তা পূর্ণরূপে কার্যকর করা প্রয়োজন।

সাক্ষাৎকালে নেপালের রাষ্ট্রদূত বলেন, বাংলাদেশে পর্যটন ও এভিয়েশন শিল্পের উজ্জ্বল সম্ভাবনা রয়েছে। পর্যটন শিল্প বাংলাদেশ ও নেপালের দ্বিপাক্ষিক সম্পর্ক এবং জনগণের সাথে জনগণের বন্ধুত্ব শক্তিশালীকরণে গুরুত্বপূর্ণ ভূমিকা রাখবে। সৈয়দপুর বিমানবন্দর আঞ্চলিক হাব হিসেবে প্রস্তুত হলে তা এই অঞ্চলের যোগাযোগ ও অর্থনীতিতে একটি সত্যিকারের গেম চেঞ্জার হিসেবে কাজ করবে।

রাষ্ট্রদূত বলেন, অতি সম্প্রতি নেপাল কাঠমান্ডুর বাইরেও পোখারা ও ভৈরবাতে দু’টি বিমানবন্দরকে আন্তর্জাতিকমানে উন্নীত করেছে। ঢাকা থেকে নেপালের নতুন এই দু’টি বিমানবন্দরে সরাসরি ফ্লাইট পরিচালিত হলে তা দুই দেশের পর্যটকদের যোগাযোগ সহজ করবে। পর্যটনের প্রসারের জন্য যে আঞ্চলিক সার্কিট তৈরি করা হয়েছিল তা কার্যকর করতে নেপাল কাজ করবে। দুই দেশের পর্যটন শিল্পের উন্নয়নে যৌথভাবে উদ্যোগ গ্রহণেও নেপাল আগ্রহী।

#

তানভীর/পাশা/ফয়সল/মোশারফ/শামীম/২০২৪/১৬৪০ঘণ্টা

তথ্যবিবরণী নম্বর : ৩৫৫৭

**কারেন্ট জালসহ নিষিদ্ধ অন্যান্য জাল উৎপাদন বন্ধ করতে হবে**

**- মৎস্য ও প্রাণিসম্পদ মন্ত্রী**

চাঁদপুর, ২৭ ফাল্গুন (১১ মার্চ) :

কারেন্ট জালসহ নিষিদ্ধ ঘোষিত অন্যান্য জাল উৎপাদন বন্ধ করতে পদক্ষেপ গ্রহণ করা হবে বলে জানিয়েছেন মৎস্য ও প্রাণিসম্পদ মন্ত্রী মোঃ আব্দুর রহমান।

আজ চাঁদপুর জেলার সদর উপজেলার মোলহেড-এ ‘জাটকা সংরক্ষণ সপ্তাহ ২০২৪’ এর উদ্বোধন অনুষ্ঠানে প্রধান অতিথির বক্তব্যে মন্ত্রী এ কথা বলেন।

মৎস্য ও প্রাণিসম্পদ মন্ত্রণালয়ের সচিব মোহাং সেলিম উদ্দিন এর সভাপতিত্বে অনুষ্ঠানে সমাজকল্যাণ মন্ত্রী ডা. দীপু মনি, মৎস্য অধিদপ্তরের মহাপরিচালক সৈয়দ মোঃ আলমগীর, চাঁদপুরের জেলা প্রশাসক কামরুল হাসান এ সময় উপস্থিত ছিলেন।

এ সময় মৎস্য মন্ত্রী বলেন, ‘দেশের মৎস্য সম্পদ রক্ষার দায়িত্ব আমাদের সকলের। অথচ অবৈধভাবে জাটকা আহরণের নেপথ্যে কিছু মানুষ কাজ করে থাকে। জাটকা ধরার সাথে জড়িতরা যতই প্রভাবশালী হোক না কেন জাটকা ধরলে কাউকে ছাড় দেয়া হবে না। যারা কারেন্ট জালসহ অবৈধ জাল ব্যবহার করে জাটকাসহ রেণুপোনা ধরে ফেলে তারা সমাজ ও দেশের শত্রু। দেশের মৎস্য সম্পদের যারা শত্রু তাদের ব্যাপারে কোনো তদবির শোনা হবে না এবং এ ব্যাপারে কঠোরতা অবলম্বন করা হবে বলে তিনি এ সময় জানান।

মৎস্য মন্ত্রী বলেন, জাটকা ইলিশ সংরক্ষণ এবং ইলিশের উৎপাদন বৃদ্ধির জন্য বিগত বছরের ন্যায় এ বছরও মৎস্য ও প্রাণিসম্পদ মন্ত্রণালয়ের তত্ত্বাবধানে মৎস্য অধিদপ্তর ১১ মার্চ হতে ১৭ মার্চ পর্যন্ত ‘জাটকা সংরক্ষণ সপ্তাহ-২০২৪’ উদ্‌যাপনের লক্ষ্যে নানাবিধ কার্যক্রম গ্রহণ ও বাস্তবায়ন করছে। জাটকা সংরক্ষণ সপ্তাহের এবারের প্রতিপাদ্য হচ্ছে 'ইলিশ হলো মাছের রাজা, জাটকা ধরলে হবে সাজা'।

মোঃ আদ্বুর রহামন বলেন, জাতির পিতার স্বপ্নের সোনার বাংলা বিনির্মাণে তাঁর সুযোগ্য উত্তরসূরি প্রধানমন্ত্রী জননেত্রী শেখ হাসিনার নেতৃত্বাধীন সরকার ২০০৯ সালে দায়িত্ব গ্রহণের পর ইলিশসহ সকল মাছের উৎপাদন বৃদ্ধি ও মৎস্য সম্পদের সাথে জড়িত মৎস্য চাষী, জেলে ও মৎস্যজীবীদের জীবনমান উন্নয়নে বাস্তবভিত্তিক ও সময়োপযোগী পদক্ষেপ গ্রহণ করে। যার ফলে ২০২২-২৩ অর্থবছরে ইলিশের উৎপাদন বেড়ে দাঁড়িয়েছে ৫ দশমিক ৭১ লাখ মেট্রিক টনে যা ২০০২-০৩ অর্থবছরে ছিল মাত্র ১ দশমিক ৯৯ লাখ মে.টন। দেশের মোট মৎস্য উৎপাদনের ১২ ভাগ ইলিশ থেকে আসে উল্লেখ করে মন্ত্রী বলেন, অর্থনৈতিকভাবে গুরুত্বপূর্ণ এ মৎস্য প্রজাতির উৎপাদন বৃদ্ধি ও এ সম্পদের টেকসই উন্নয়নে মৎস্য ও প্রাণিসম্পদ মন্ত্রণালয় প্রধানমন্ত্রী শেখ হাসিনার নির্দেশনায় নিরলসভাবে কাজ করে যাচ্ছে। শুধু ইলিশের উৎপাদন বৃদ্ধিই নয়, জনবান্ধব এ সরকার জেলে ও মৎস্যজীবীদের উন্নয়নেও বিভিন্ন কার্যক্রম বাস্তবায়ন করছে।

মন্ত্রী বলেন, ইলিশ আমাদের জাতীয় গুরুত্বপূর্ণ সম্পদ, আর এই সম্পদ রক্ষার দায়িত্ব আমাদের সকলের। দেশের সকল মানুষের হাতের নাগালে ইলিশ মাছ যেমন পৌঁছে দিতে চাই তেমনি দেশের চাহিদা পূরণ করে বিদেশে রপ্তানি করে বৈদেশিক মুদ্রা অর্জন করতে চাই।

এ লক্ষ্যে মা ইলিশ রক্ষা ও জাটকা সংরক্ষণে আপামর জনগণকে সচেতন ও উদ্বুদ্ধকরণের জন্য প্রিন্ট ও ইলেকট্রনিক মিডিয়া যে বলিষ্ঠ ভূমিকা পালন করছেন তার জন্য তিনি গণমাধ্যমকর্মীদের প্রতি ধন্যবাদ ও কৃতজ্ঞতা প্রকাশ করেন।

#

নাজমুল/পাশা/ফয়সল/মোশারফ/শামীম/২০২৪/১৬৫৫/ঘণ্টা

তথ্যবিবরণী নম্বর : ৩৫৫৬

**পবিত্র রমজান উপলক্ষ্যে বাংলাদেশ সুপ্রীম কোর্ট, আপীল বিভাগের কোর্ট ও অফিসের সময়সূচি নির্ধারণ**

ঢাকা, ২৭ ফাল্গুন (১১ মার্চ)

আসন্ন পবিত্র রমজান মাস উপলক্ষ্যে সপ্তাহের প্রতি রবিবার হতে বৃহস্পতিবার (সরকারি ও সাপ্তাহিক ছুটির দিন ব্যতিত) বাংলাদেশ সুপ্রীম কোর্ট, আপীল বিভাগের কোর্ট ও অফিসের সময়সূচি নির্ধারণ করা হয়েছে।

নির্ধারিত সময়সূচি অনুযায়ী আপীল বিভাগের কোর্টের কার্যক্রম সকাল সাড়ে ৯টা হতে বেলা সোয়া ১টা পর্যন্ত এবং আপীল বিভাগের অফিসের কার্যক্রম সকাল ৯টা হতে বেলা ৩টা পর্যন্ত চলবে। দুপুর সোয়া ১টা হতে দেড়টা পর্যন্ত নামাজের বিরতি থাকবে। এছাড়া, শুক্রবার ও শনিবার সাপ্তাহিক ছুটি থাকবে।

#

সাইফুর/ফাতেমা/রবি/আলী/শামীম/২০২৪/১৫০৮ ঘণ্টা

তথ্যবিবরণী নম্বর : ৩৫৫৫

**ঘরে ঘরে উচ্চগতির ইন্টারনেট পৌঁছে দিতে সরকার বদ্ধপরিকর**

ঢাকা, ২৭ ফাল্গুন (১১ মার্চ)

ডাক, টেলিযোগাযোগ ও তথ‌্যপ্রযুক্তি প্রতিমন্ত্রী জুনাইদ আহমেদ পলক বলেছেন, ঘরে ঘরে উচ্চগতির ব্রডব‌্যান্ড ইন্টারনেট পৌঁছে দিতে সরকার বদ্ধপরিকর। ইতোমধ‌্যে ডিজিটাল বাংলাদেশ কর্মসূচি বাস্তবায়নের ধারাবাহিকতায় দেশের প্রায় প্রতিটি ইউনিয়ন পর্যন্ত উচ্চগতির ব্রডব‌্যান্ড ইন্টারনেট সংযোগ পৌঁছে দেয়াসহ দেশের সাড়ে ৩ লাখ কিলোমিটার এলাকা অপটিক‌্যাল ব্রডব‌্যান্ড ইন্টারনেট সংযোগের আওতায় আনা হয়েছে।

প্রতিমন্ত্রী আজ রাজধানীর বনানীতে ইন্টারনেট সেবাদাতাদের সংগঠন ইন্টারনেট সার্ভিস প্রোভাইডার অ্যাসোসিয়েশন অব বাংলাদেশ (আইএসপিএবি)’র নিজস্ব কার্যালয়ের উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, ২০০৬ সালে দেশে অপটিক‌্যাল ফাইভার সংযোগ ছিল মাত্র ৫০ হাজার কিলোমিটার। ইন্টারনেট জনসাধারণের জন‌্য ব‌্যয় সাশ্রয়ী ও সহজলভ‌্য করতে প্রতি এমবিপিএস ইন্টারনেটের দাম ৬০ টাকায় নির্ধারণ করা হয়েছে। এর আগে ২০০৬ সালে প্রতি এমবিপিএস ইন্টারনেটের দাম ছিল ৭৮ হাজার টাকা। তিনি আরো বলেন, অনাকাঙ্ক্ষিত কোনো দুর্ঘটনা ঘটার আগেই নগর থেকে ইন্টারনেটের ঝুলন্ত তার মাটির তলদেশে নিয়ে যেতে হবে। শহরকে বিপদমুক্ত করতে সকল ওভারহেড ক‌্যাবল মাটির নীচ দিয়ে নিতে হবে। এ ব‌্যাপারে আইএসপিএবি, এনটিটিএনসহ সংশ্লিষ্ট সবাইকে ভূমিকা গ্রহণ করতে হবে।

আইএসপিএবি’র সভাপতি ইমদাদুল হকের সভাপতিত্বে অনুষ্ঠানে বিটিআরসির চেয়ারম‌্যান প্রকৌশলী মো: মহিউদ্দিন আহমেদ এবং আইএসপিএবির সাধারণ সম্পাদক নাজমুল করিম ভূঁইয়া বক্তৃতা করেন।

পরে প্রতিমন্ত্রী আইএসপিএবির স্থায়ী কার্যালয়ের উদ্বোধন করেন।

#

শেফায়েত/ফাতেমা/রবি/সাজ্জাদ/শামীম/২০২৪/১৬১০ ঘণ্টা

তথ্যবিবরণী নম্বর : ৩৫৫৪

**প্যারিসে** **বিল্ডিংস এন্ড গ্লোবাল ফোরামে ৯ দফা সিদ্ধান্ত বাস্তবায়নের প্রতিশ্রুতি**

ঢাকা, ২৭ ফাল্গুন (১১ মার্চ):

পরিবেশবান্ধব ভবন নির্মাণ, নির্মাণশিল্পে দক্ষ জনবল তৈরি, পরিবেশবান্ধব নির্মাণসমাগ্রী ব্যবহার উৎসাহিতকরণসহ ৯ দফা সিদ্ধান্ত বাস্তবায়নের প্রতিশ্রুতির মাধ্যমে শেষ হলো বিল্ডিংস এন্ড গ্লোবাল ফোরাম ২০২৪ এর মন্ত্রী পর্যায়ের বৈঠক। ৭-৮ মার্চ ফ্রান্সের প্যারিসে অনুষ্ঠিত এ বৈঠকে বিশ্বের ৭৭টি দেশের ১ হাজার ৪০০ প্রতিনিধি উপস্থিত ছিলেন। ফ্রান্স সরকার ও জাতিসংঘ পরিবেশ কর্মসুচির যৌথ উদ্যোগে এ বৈঠক অনুষ্ঠিত হয়। বৈঠকে বাংলাদেশের পক্ষে প্রতিনিধিদলের নেতৃত্ব দেন গৃহায়ন ও গণপূর্তমন্ত্রী র আ ম উবায়দুল মোকতাদির চৌধুরী।

উবায়দুল মোকতাদির পরিবেশ সুরক্ষা, কার্বন নিঃসরণ হ্রাস ও জলবায়ু পরিবর্তনের প্রভাব মোকাবিলায় সরকারের গৃহীত পদক্ষেপসমূহ বৈঠকে তুলে ধরেন। কম কার্বন নিঃসরণকারী দেশ হলেও জলবায়ু পরিবর্তনের প্রভাবে সবচেয়ে বেশি ক্ষতিগ্রস্তদের তালিকায় রয়েছে বাংলাদেশ। দুর্যোগ মোকাবিলা ও দুর্যোগঝুঁকি হ্রাসে বাংলাদেশ যথেষ্ট সফল। পরিবেশ সুরক্ষা ও দুর্যোগঝুঁকি হ্রাসে তিনি প্রাধানমন্ত্রী শেখ হাসিনার আন্তরিকতা ও গৃহীত উল্লেখযোগ্য পদক্ষেপসমূহ তুলে ধরেন।

বৈঠকে কপ ২৮ সম্মেলনে গৃহীত সিদ্ধান্তসমূহ বিশেষ করে ২১০০ সালের মধ্যে বৈশ্বিক উষ্ণতা বৃদ্ধি ১ দশমিক ৫ ডিগ্রি সেলসিয়াসের মধ্যে রাখা, টেকসই ভবন নির্মাণ ও সংস্কারে পর্যাপ্ত পদক্ষেপ ইত্যাদি বিষয়ে বক্তারা গুরুত্বারোপ করেন। তারা নির্মাণ শিল্পে প্রাকৃতিক সম্পদের মাত্রাতিরিক্ত ব্যবহার এবং পরিবেশ ও জীববৈচিত্রের ক্ষতিকর প্রভাবের বিভিন্ন দিক নিয়ে আলোচনা করেন। পরিবেশ সুরক্ষা ও জলবায়ু পরিবর্তনের প্রভাব মোকাবিলা করা কোনো দেশ, জাতি বা গোষ্ঠীর একার পক্ষে সম্ভব নয়। এক্ষেত্রে সকলের সহযোগিতা ও সমন্বয় একান্ত প্রয়োজন। এ সহযোগিতার ক্ষেত্র তৈরিতে ফোরামের সকল সদস্য ঐকমত্য পোষণ করেন।

বৈঠকে বিস্তারিত আলোচনা শেষে ৯ দফা সিদ্ধান্ত বাস্তবায়নের প্রতিশ্রুতি গৃহীত হয়। কার্বন নিঃসরণবিহীন ভবন ও জ্বালানি ব্যবহার নীতি প্রণয়ন, প্রয়োজনীয় নিয়ন্ত্রক সংস্থা প্রতিষ্ঠা ও আইনি কাঠামো প্রস্তুতকরণ এবং সাশ্রয়ী, কার্বন নিরপেক্ষ ও টেকসই স্থাপনা নির্মাণে আর্থিক প্রণোদনা নীতি প্রণয়ন, ব্যয়সাশ্রয়ী, দীর্ঘস্থায়ী ও নিম্ন কার্বন নিঃসারী নির্মাণসামগ্রী উৎপাদন, উন্নয়ন ও ব্যবহার উৎসাহিতকণ এবং সদস্য রাস্ট্রসমূহের মধ্যে এ সংক্রান্ত তথ্য-উপাত্ত সংগ্রহ ও পারস্পরিক আদান-প্রদানের প্রতিশ্রুতি সিদ্ধান্তসমূহের মধ্যে অন্যতম।

এছাড়া, বৈঠকে সিদ্ধান্তসমূহ বাস্তবায়নে জি-৭, জি-২০, জি-৭৭ সহ বিভিন্ন আন্তর্জাতিক ও পরিবেশবাদী সংগঠনের সহযোগিতা গ্রহণের সিদ্ধান্ত গৃহীত হয়। সভায় সিদ্ধান্তসমূহ বাস্তবায়নে অগ্রগতি পর্যবেক্ষণ ও পর্যালোচনার উদ্দেশ্যে গ্লোবাল এলায়েন্স ফর বিল্ডিং এন্ড কনস্ট্রাকশনের নিয়ন্ত্রণে একটি আন্তঃরাষ্ট্রীয় কাউন্সিল গঠনের প্রস্তাব গৃহীত হয়। মূলত জলবায়ু পরিবর্তনের ঝুঁকি মোকাবেলায় ‘প্যারিস চুক্তি’ বাস্তবায়নে এ সম্মেলন একটি কার্যকর ও বাস্তবভিত্তিক পদক্ষেপ।

#

রেজাউল/ফাতেমা/রবি/সাজ্জাদ/মাসুম/২০২৪/১৩১৫ ঘণ্টা

তথ্যবিবরণী নম্বর : ৩৫৫৩

**প্রধানমন্ত্রীর প্রেস সচিব মরহুম ইহসানুল করিমের প্রতি তথ্য ও সম্প্রচার প্রতিমন্ত্রীর পক্ষে শ্রদ্ধা নিবেদন**

ঢাকা, ২৭ ফাল্গুন (১১ মার্চ):

প্রধানমন্ত্রীর প্রেস সচিব বীর মুক্তিযোদ্ধা মরহুম ইহসানুল করিমের প্রতি তথ্য ও সম্প্রচার প্রতিমন্ত্রী মোহাম্মদ আলী আরাফাতের পক্ষে আজ ঢাকায় জাতীয় প্রেসক্লাব প্রাঙ্গণে শ্রদ্ধা নিবেদন করেছেন তাঁর একান্ত সচিব মো. তোফাজ্জল হোসেন।

এছাড়া, প্রয়াত ইহসানুল করিমের প্রতি তথ্য ও সম্প্রচার মন্ত্রণালয়ের পক্ষ থেকে শ্রদ্ধা নিবেদন করেন অতিরিক্ত সচিব ড. মোহাম্মদ আলতাফ-উল-আলম এবং মো. মজিবুর রহমানসহ অন্যান্য ঊর্ধ্বতন কর্মকর্তাগণ।

উল্লেখ্য, তথ্য ও সম্প্রচার প্রতিমন্ত্রী শারীরিকভাবে অসুস্থ থাকায় প্রয়াত ইহসানুল করিমের জানাজায় অংশগ্রহণ করতে পারেননি।

#

ইফতেখার/ফাতেমা/রবি/সাজ্জাদ/মাসুম/২০২৪/১৪৩২ ঘণ্টা

তথ্যবিবরণী নম্বর : ৩৫৫২

**প্রধানমন্ত্রীর প্রেস সচিব ইহসানুল করিমের মৃত্যুতে মন্ত্রী ও প্রতিমন্ত্রীবর্গের শোক**

ঢাকা, ২৭ ফাল্গুন (১১ মার্চ) :

প্রধানমন্ত্রীর প্রেস সচিব ইহসানুল করিমের মৃত্যুতে মন্ত্রী ও প্রতিমন্ত্রীবর্গ গভীর শোক ও দুঃখ প্রকাশ করেছেন।

শোক প্রকাশ করেছেন, অর্থমন্ত্রী আবুল হাসান মাহমুদ আলী, আইন, বিচার ও সংসদ বিষয়ক মন্ত্রী আনিসুল হক, ভূমিমন্ত্রী নারায়ন চন্দ্র চন্দ, বস্ত্র ও পাট মন্ত্রী জাহাঙ্গীর কবির নানক, ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ Avn&‡g` পলক, পার্বত্য চট্টগ্রাম বিষয়ক প্রতিমন্ত্রী কুজেন্দ্র লাল ত্রিপুরা এবং অর্থ প্রতিমন্ত্রী ওয়াসিকা আয়শা খান।

মন্ত্রী ও প্রতিমন্ত্রীবর্গ পৃথক পৃথক শোকবার্তায় মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

#

তৌ‌হিদুল/ফাতেমা/রবি/আলী/আসমা/২০২৪/১২২০ ঘণ্টা

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ৩৫৫১

**পবিত্র মাহে রমজান উপলক্ষ্যে প্রধানমন্ত্রীর বাণী**

ঢাকা, ২৭ ফাল্গুন (১১ মার্চ) :

প্রধানমন্ত্রী শেখ হাসিনা আগামীকাল ১২ মার্চ **পবিত্র মাহে রমজান** উপলক্ষ্যে নিম্নোক্ত বাণী প্রদান করেছেন :

**“পবিত্র মাহে রমজান** উপলক্ষ্যে আমি দেশবাসী ও বিশ্ব মুসলিম উম্মাহর প্রতি আন্তরিক মোবারকবাদ জানাচ্ছি।

সিয়াম সাধনা ও সংযমের মাস **পবিত্র মাহে রমজান** আমাদের মাঝে সমাগত। পবিত্র এ মাসে আত্মসংযমের মাধ্যমে আত্মার পরিশুদ্ধি ঘটে ও সর্বশক্তিমান মহান আল্লাহর সন্তুষ্টি, নৈকট্যলাভ এবং ক্ষমা লাভের অপূর্ব সুযোগ হয়। সিয়াম ধনী-গরিব সবার মাঝে পারস্পরিক সহমর্মিতা, সম্প্রীতি ও ভ্রাতৃত্ববোধ প্রতিষ্ঠায় অনন্য ভূমিকা পালন করে।

আসুন, **পবিত্র মাহে রমজানের শিক্ষায় উদ্বুদ্ধ হয়ে যাবতীয় ভোগবিলাস, হিংসা-বিদ্বেষ, উচ্ছলতা ও সংঘাত পরিহার করি এবং জীবনের সর্বস্তরে পরিমিতিবোধ, ধৈর্য্য ও সংযম প্রদর্শনের মাধ্যমে রমজানের পবিত্রতা রক্ষা করি। সকল প্রকার কুসংস্কার পরিহার করে আমরা শান্তির ধর্ম ইসলামের চেতনাকে ব্যক্তি, সমাজ ও জাতীয় জীবনের সকল স্তরে প্রতিষ্ঠা করি। সিয়াম পালনের পাশাপাশি বেশি বেশি কোরআন তেলাওয়াত করি ও ইবাদত-বন্দেগিতে মশগুল থাকি।**

**মহান আল্লাহ আমাদের জাতীয় জীবনে পবিত্র মাহে রমজানের শিক্ষা কার্যকর করার তাওফিক দান করুন। মাহে রমজান আমাদের জীবনে বয়ে আনুক অনাবিল শান্তি, সকলের জীবন মঙ্গলময় হোক। পবিত্র মাহে রমজানে আমি মহান আল্লাহ রাব্বুল আলামিনের কাছে প্রিয় মাতৃভূমি বাংলাদেশ ও মুসলিম জাহানের উত্তরোত্তর উন্নতি, শান্তি, সমৃদ্ধি ও কল্যাণ কামনা করছি।**

মহান আল্লাহতায়ালা আমাদের সকলকে হেফাজত করুন, আমিন।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

শাহানা/ফাতেমা/কলি/আলী/আসমা/২০২৪/১০২০ ঘণ্টা

আজ বিকাল পাঁচটার আগে প্রচার করা নিষেধ

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ৩৫৫০

**পবিত্র মাহে রমজান উপলক্ষ্যে রাষ্ট্রপতির বাণী**

ঢাকা, ২৭ ফাল্গুন (১১ মার্চ) :

রাষ্ট্রপতি মোঃ সাহাবুদ্দিন আগামীকাল ১২ মার্চ **পবিত্র মাহে রমজান** উপলক্ষ্যে নিম্নোক্ত বাণী প্রদান করেছেন :

“সিয়াম সাধনার মাস পবিত্র মাহে রমজান আমাদের মাঝে সমাগত। এ উপলক্ষ্যে আমি দেশবাসীসহ সমগ্র মুসলিম উম্মাহকে জানাই আন্তরিক শুভেচ্ছা ও মোবারকবাদ।

বরকতময় মাহে রমজান মাস মহান আল্লাহর নৈকট্য এবং তাকওয়া অর্জনের অপূর্ব সুযোগ এনে দেয়। সংযম, আত্মশুদ্ধি ও ক্ষমা লাভের জন্য যথাযথ মর্যাদা ও ধর্মীয় ভাবগাম্ভীর্যের মধ্য দিয়ে বিশ্ব মুসলিম সম্প্রদায় মাসটি পালন করে থাকে। সিয়াম সাধনা ধনী-গরিব সকলের মাঝে পারস্পরিক সহমর্মিতা, সম্প্রীতি ও ভ্রাতৃত্ববোধ প্রতিষ্ঠায় অনন্য ভূমিকা পালন করে। রমজানের পবিত্রতা রক্ষা করা আমাদের সকলের দায়িত্ব। রোজার তাৎপর্য অনুধাবন করে ব্যক্তি ও সমাজ জীবনে এর সঠিক প্রতিফলন ঘটাতে এবং শান্তিপূর্ণ সমাজ গঠনে সকলে অবদান রাখবেন-এ প্রত্যাশা করি।

যুদ্ধবিগ্রহ ও নানাবিধ আর্থ-রাজনৈতিক সংকটের প্রভাবে বিশ্ব অর্থনীতি মন্দায় পতিত। বাংলাদেশও অর্থনৈতিকভাবে ক্ষতির সম্মুখীন। এমতাবস্থায় দেশে দরিদ্র ও সুবিধাবঞ্চিত মানুষের পাশে সমাজের বিত্তবান ও সচ্ছল ব্যক্তিদের এগিয়ে আসতে হবে। পবিত্র রমজান মাসে খাদ্যদ্রব্যসহ নিত্যপ্রয়োজনীয় পণ্যের সরবরাহ নিশ্চিত করতে এবং দ্রব্যমূল্য জনগণের ক্রয়ক্ষমতার মধ্যে রাখতে আমি দেশের ব্যবসায়ী সমাজকে বিশেষভাবে অনুরোধ করছি। যাকাত প্রদান রমজানের অন্যতম ইবাদত। সঠিকভাবে যাকাত প্রদান করলে সমাজে ধনী-গরিবের পার্থক্য কমে আসবে। আমি দেশবাসীকে ইসলামি শরিয়াহ অনুযায়ী সঠিকভাবে যাকাত প্রদানের আহ্বান জানাই। আমি একই সাথে সমাজের সচ্ছল জনগোষ্ঠীকে অসহায়, দুস্থ ও দরিদ্র মানুষের সহায়তায় এগিয়ে আসার আহ্বান জানাচ্ছি। রমজানের মহান শিক্ষা সমাজের সকল স্তরে ও সবার মাঝে ছড়িয়ে পড়ুক। রমজানের পবিত্রতায় সকলের জীবন ভরে উঠুক।

মহান আল্লাহ আমাদের রহমত, মাগফেরাত ও নাজাত দান করুন-আমিন।

জয় বাংলা।

খোদা হাফেজ, বাংলাদেশ চিরজীবী হোক।”

#

রাহাত/ফাতেমা/রবি/কলি/আলী/আসমা/২০২৪/১০২০ ঘণ্টা

আজ বিকাল পাঁচটার আগে প্রচার করা নিষেধ